OVERBERGER IS WES-KAAP SE JONGBOER VAN DIE JAAR! | Agri
'n Vee- en graanprodusent uit die Overberg is die Wes-Kaap se nuwe Jongboer van die Jaar!
Johann Nel (30) van Hoëkraal Landgoed naby Swellendam is Woensdagaand 24 Mei tydens 'n glansgeleentheid in Durbanville as die Agri Wes-Kaap Santam Landbou Jongboer van die Jaar 2017 aangewys.
Johann boer al vir agt jaar op Hoëkraal Landgoed met Jerseykoeie, Dohne Merino's, kuilvoermielies, hawer, saadkoring, gars en ontbythawer. Hy het besluit om met boerbokke ook te boer om die onbenutte weiding in die klowe doeltreffend te benut.
"In my oë is vandag se jongboere innoverend, passievol, doelgerig en probeer hulle deurentyd verbeter en vernuwe op die ongelooflike fondament en voorbeeld van boerderypraktyke wat die vorige generasies en leermeesters gelê het. Die jongboer speel 'n baie groot en waardevolle rol in ons land se voedselketting om genoegsame, goeie kwaliteit en in voortdurende aanvraag voedsel te produseer in 'n konstante veranderlike omgewing met beperkte hulpbronne."
Johann sê hy sien kans vir enige dag in die boerdery omdat hy die beste bestuurspan het. "My arbeidsmag is my belangrikste bate en sommige werkers is al hul hele lewe op die plaas. Met die beste bestuurspan sien ek kans vir enige dag in die boerdery."
Johann sê dit is vir hom 'n voorreg om elke dag so nou en in afhanklikheid met God se skepping te kan werk. "Boerdery is vir my die mees gesonde, dienende en nederige werk om te verrig. Buiten die genoegdoening en bevrediging wat ek uit boerdery haal, is dit wonderlik om te kan weet ek verskaf werk aan broodwinners en help dat hulle 'n goeie huis en kos op die tafel aan hulle familielede kan voorsit."
"Elke jaar wys die kompetisie vir ons die jongmanne kom plaas toe met nuwe ywer, hulle gryp tegnologie aan, maak 'n verskil en sien 'n toekoms," het mnr Carl Opperman, uitvoerende hoof van Agri Wes-Kaap, gesê.
Johann sal in Oktober aan die nasionale Agri SA Toyota SA Jongboer van die Jaar kompetisie deelneem waar hy teen die wenners van die ander provinsies te staan sal kom.